S-330/2018

Mál þetta er höfðað með tveimur ákærum á hendur X, kt. 000000-0000, [...]. Fyrri ákæru gaf héraðssaksóknari út 1. febrúar 2018 og er hún „fyrir brot gegn valdstjórninni með því að hafa, aðfaranótt laugardagsins 29. október 2016, þegar verið var að færa hann í lögreglubifreið utan við skemmtistaðinn Spot við Bæjarlind 6 í Kópavogi, hrækt í andlitið á lögreglumanninum A, þar sem hann var við skyldustörf. Telst háttsemi þessi varða við 1. mgr. 106. gr. almennra hegningarlaga nr. 19/1940. Þess er krafist að ákærði verði dæmdur til refsingar og greiðslu alls sakarkostnaðar.“

Síðari ákæru gaf lögreglustjórinn á höfuðborgarsvæðinu út 14. júní 2018 og er hún „fyrir eftirgreindar líkamsárásir, með því að hafa:

1. Laugardaginn 19. desember 2015 í Stjörnuheimilinu við Ásgarð í Garðabæ veist með ofbeldi að B, kt. 000000-0000, og slegið hana í andlitið þannig að hún féll á hnén með þeim afleiðingum að hún hlaut sár í munnvik, innan á vör og bæði hnén sem blæddi úr.

Mál 007-2015-70950

2. Laugardaginn 1. apríl 2017 á Vegamótastíg, rétt við Ölstofuna, í Reykjavík, veist með ofbeldi að C, kt. 000000-0000, og skallað hann í andlitið þannig að C féll aftur fyrir sig og á bakið en ákærði kýldi hann þá að minnsta kosti þremur höggum í andlitið og hætti ekki árásinni fyrr en hann var dreginn burt allt með þeim afleiðingum að C hlaut yfirborðsáverka og opið sár á höfuð þannig að þurfti að sauma hann fjórum sporum í vinstri augabrún.

Mál 007-2017-16454

Teljast brot í báðum liðum varða við 1. mgr. 217. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Vegna ákæruliðar nr. 2 (mál lögreglu nr. 007-2017-16454) gerir H-kk-nf B-kk-nf, lögmaður, þá kröfu f.h. C, kt. 000000-0000, héðan í frá nefndur kröfuhafi, þá kröfu að ákærða verði gert að greiða kröfuhafa skaðabætur að fjárhæð samtals 400.000,- með vöxtum af kr. 400.000,- samkvæmt 8. gr. laga nr. 38/2001, um vexti og verðtryggingu, frá 1. apríl 2017 þar til mánuður er liðinn frá birtingu bótakröfu þessarar, en frá þeim degi með dráttarvöxtum samkvæmt 1. mgr. 6. gr., sbr. 9. gr. laga nr. 38/2001, um vexti og verðtryggingu, til greiðsludags. Jafnframt er krafist málskostnaðar að skaðlausu úr hendi tjónvalds, að mati dómsins.“

Málin voru sameinuð. Ákærði kom fyrir dóm og játaði sök samkvæmt ákærum en hafnaði bótakröfu. Með játningu sinni, sem fær næga stoð í gögnum málsins, telst ákærði sannur að sök og hefur unnið sér til refsingar. Við úrlausn málsins verður að líta til þess að það eykur að jafnaði alvarleika máls ef atlaga beinist að höfði brotaþola. Á hinn bóginn verður horft til þess að ákærða hefur samkvæmt sakavottorði ekki verið gerð refsing áður. Hann var ungur að árum þegar hann framdi brot sín, þannig var hann aðeins 17 ára þegar hann framdi fyrri líkamsárásina. Fram kom af hans hálfu fyrir dómi að hann hefði á þessum tíma átt í erfiðleikum með áfengisnotkun, en þeir erfiðleikar væru að baki og stæði hann mun betur nú. Þessu var ekki andmælt af hálfu ákæruvaldsins og þykir dóminum engin ástæða til að draga þetta í efa. Ákærði játar skýlaust fyrir dómi og þegar hann var á sínum tíma yfirheyrður hjá lögreglu reyndi hann ekki að breiða yfir gjörðir sínar. Þegar ákærði var yfirheyrður hjá lögreglu eftir valdstjórnarbrotið baðst hann afsökunar á brotinu. Fyrir dómi lýsti hann iðrun vegna allra brotanna. Þegar á allt er horft verður refsing ákærða ákveðin fangelsi í tvo mánuði en rétt þykir að fresta fullnustu hennar og falli hún niður að tveimur árum liðnum haldi ákærði almennt skilorð. Í málinu er bótakrafa brotaþolans C. Ákærði hefur með broti sínu framið ólögmæta meingerð gegn brotaþolanum og ber bótaábyrgð á henni. Verður ákærði dæmdur til að greiða brotaþolanum 100.000 krónur í miskabætur ásamt vöxtum eins og í dómsorði greinir en gögn málsins greina ekki frá því að bótakrafan hafi verið kynnt ákærða fyrr en honum var birt ákæran. Þá verður ákærða gert að greiða brotaþolanum 50.000 krónur vegna kostnaðar hans við að gera kröfu sína. Skipaður verjandi ákærða, E-kk-nf Þ-kk-nf S-kk-nf lögmaður, afsalaði sér þóknun. Sakarkostnaður nemur samkvæmt gögnum málsins 165.370 krónum og verður ákærði dæmdur til greiðslu hans. Af hálfu ákæruvaldsins fór S-kk-nf P-kk-nf Ó-kk-nf aðstoðarsaksóknari með málið. Þ-kk-nf D-kk-nf kveður upp dóm þennan.

D Ó M S O R Ð

Ákærði, X, sæti fangelsi í tvo mánuði. Fullnustu refsingarinnar skal frestað og niður skal hún falla að liðnum tveimur árum haldi ákærði almennt skilorð 57. gr. laga nr. 19/1940.

Ákærði greiði C 100.000 krónur ásamt vöxtum samkvæmt 8. gr. laga nr. 38/2001, um vexti og verðtryggingu, frá 1. apríl 2017 til 5. september 2018 en með dráttarvöxtum samkvæmt 1. mgr. 6. gr. sömu laga frá þeim degi til greiðsludags, og 50.000 krónur í málskostnað.

Ákærði greiði 165.370 króna sakarkostnað málsins.

Þ-kk-nf D-kk-nf